FlySafair gereed om in Junie te vlieg | Netwerk24
FlySafair wil bedrywighede teen middel Junie hervat.
Fikile Mbalula, minister van vervoer, het Saterdag aangekondig dat binnelandse vlugte vir sakeredes reeds van vlak 3 van die inperking toegelaat sal word.
Mbalula sê ’n beperkte getal vlugte per dag sal toegelaat word. Beperkings sal afhang van die redes waarvoor daar gereis word en van die gesondheidsdienste wat by lughawens beskikbaar is.
FlySafair sê in ’n verklaring nadat dié aankondiging gemaak is, dat hy dienste op 15 Junie sal hervat.
“Ná ’n paar maande van hibernasie, is ek bly om te sê dat ons bedrywighede in die komende weke sal hervat,” sê Kirby Gordon, bemarkingshoof van FlySafair.
Die regering sal lughawens in drie fases oopmaak.
In fase 1 sal net sakereise toegelaat word, vanaf die O.R. Tambo- en Lanseria-lughawe in Gauteng, King Shaka-lughawe in KwaZulu-Natal en Kaapstad-lughawe in die Wes-Kaap.
In fase 2 sal die volgende lughawens weer hul deure oopmaak: Kruger Mpumalanga, Polokwane en Bram Fischer (Bloemfontein).
In fase 3 sal lughawens in Kimberley, Upington, Mthatha, Oos-Londen en Port Elizabeth weer oopgemaak word.
FlySafair sê hy sal die volgende roetes gedurende fase 1 bedryf:
O.R. Tambo na Kaapstad;
O.R. Tambo na King Shaka;
Kaapstad na King Shaka;
Lanseria na Kaapstad; en
Lanseria na King Shaka.
Die vlugte na en van Lanseria gaan daarvan afhang of die departement van vervoer goedkeuring daarvoor gee.
Die lugdiens sê hy sal skedules beskikbaar maak nadat die Lughawensmaatskappy van Suid-Afrika en die lugverkeer- en navigasiediens hul goedkeuring gegee het.
Die lugdiens sê hy gaan moontlik nié Saterdae vlugte bied nie.
FlySafair sê hy het die nodige maatreëls getref om aan gesondheids- en veiligheidsvereistes te voldoen. Dit sluit in dat vliegtuie daagliks skoongemaak word, passasiers en bemanning se koors geneem word en dat die dra van maskers verpligtend is. Passasiers en bemanning word ook aangeraai om nie aan mekaar te raak nie.
Kliënte het ook die opsie om die middelste sitplek in ’n ry te versper.
“Ons is steeds bekommerd oor hoe om die uitvoerbaarheid om die lugdiens onder die voorgeskrewe beperkings te bedryf, maar ons kan ons personeel nie langer onbetaald laat nie, en ons voel verplig om ons deel te doen om die Suid-Afrikaanse ekonomie te heropen,” sê Gordon.
Meer oor: Flysafair | Fikile Mbabula | Vlak 3 | Lugdienste